شه‌فه‌ق نيوز/ ئه‌نداميگ له‌بان يه‌كێتى نيشتمانى كوردستان، داوا له‌ شاند كوردستان كرد سه‌ردانه‌گه‌ى ئه‌را به‌غدا دويا بخه‌ێد، وه‌تايبه‌ت دوياى ده‌سله‌كاركيشانه‌وه‌ى عادل عه‌بدولمه‌هدى سه‌رۆك وه‌زيره‌يل.
له‌ى باوه‌ته‌و، ره‌سانن يه‌كێتى نيشتمانى كوردستان، له‌ زووان شيروان ميرزا وت: ئيسه‌ بارودخ له‌ به‌غدا قه‌يراناويه‌ وه‌تايبه‌ت دوياى ده‌سله‌كاركيشانه‌وه‌ى عادل عه‌بدولمه‌هدى سه‌رۆك وه‌زيره‌يل.
ميرزا وت: ئيمه‌ بايه‌سه‌ بزانيم ده‌سله‌كاركيشانه‌وه‌ى عادل عه‌بدلمه‌هدى قه‌بول ئه‌كريه‌ێد يا نا؟ ئايا حكومه‌ت كار وه‌ڕيكخه‌ر دامه‌زريه‌ێد يا نا؟ كى سه‌رۆكايه‌تيى ئه‌كا؟ عادل عه‌بدولمه‌هدى وه‌رده‌وام ئه‌دێ يا نا؟ ئه‌گه‌ريش شاند هه‌رێم كوردستان بچێده‌ به‌غدا وه‌ل كييه‌و دابنيشێد؟.
جى باسه‌ ميرزا هه‌ميش وت: شاند هه‌رێم كوردستان بايه‌سه‌ وه‌ل ئه‌نجومه‌ن ئابوورى بنيشێد ك وه‌زيره‌يل دارايى و نه‌فت و بازرگانى ئه‌گرێده‌ خوه‌ى، ئه‌گه‌ريش ئه‌نجومه‌ن نوێنه‌ره‌يل ره‌زامه‌نى نيشاندا له‌بان ده‌سله‌كاركيشانه‌وه‌ى عه‌بدلمه‌هدى، ئه‌وه‌ حكومه‌ته‌گه‌ وه‌گشتى نامينێد، هه‌ر وه‌و خاتريشه‌ بايه‌سه‌ له‌بان شاند كوردستان سه‌ردانه‌گه‌ى ئه‌را به‌غدا دويا بخه‌ێد تا مه‌سه‌له‌گه‌ يه‌كلاوه‌ ئه‌دێ.
